ยอดขายกองทุนงานมันนี่เอ็กโปเฉียด500ล้าน
บลจ.ไทยพาณิชย์ เผยยอดขายกองทุนงานมันนี่เอ็กโปทะลุเกือบ 500 ล้าน เตรียมเปิดขายพันธบัตรใน-นอกประเทศอีก 4 กองรวม 4,000 ล้าน&nbsp; พร้อมปันผลไตรมาส 1 กอง CPNRF และ QHPF
11 พ.ค. 2553

บลจ.ไทยพาณิชย์ เผยยอดขายกองทุนงานมันนี่เอ็กโปทะลุเกือบ 500 ล้าน เตรียมเปิดขายพันธบัตรใน-นอกประเทศอีก 4 กองรวม 4,000 ล้าน  พร้อมปันผลไตรมาส 1 กอง CPNRF และ QHPF 
นางโชติกา สวนานนท์ กรรมการผู้อำนวยการ บริษัทหลักทรัพย์จัดการกองทุน ไทยพาณิชย์ เปิดเผยว่า บริษัทประสบความสำเร็จจากการร่วมงาน Money Expo 2010 อย่างล้นหลาม โดยมียอดจองทั้ง 4 วัน สูงถึง 493 ล้านบาท เพิ่มขึ้นจากปี 52 ที่ทำยอดขายในงานเดียวกันสูงสุดประมาณ 60 ล้านบาท ซึ่งส่วนใหญ่เป็นการลงทุนในกองทุนตลาดเงินที่มีความเสี่ยงต่ำ ได้แก่  กองทุนเปิดไทยพาณิชย์สะสมทรัพย์ตราสารหนี้ และกองทุนประเภท Term Fund  ที่มีระยะเวลาการลงทุนและผลตอบแทนที่ชัดเจน 
นางโชติกา กล่าวว่า  ปัจจัยดังกล่าวสะท้อนถึงความต้องการของนักลงทุนที่ยังแสวงหาการลงทุนที่มีความเสี่ยงต่ำ และได้รับผลตอบแทนที่ดีกว่าดอกเบี้ยเงินฝาก ซึ่งอาจเป็นสาเหตุมาจากสถานการณ์ไม่สงบทางการเมือง และความกังวลต่อสภาวะเศรษฐกิจในยุโรป  ดังนั้น บริษัทฯ จึงยังคงมีนโยบายเปิดจำหน่ายกองทุนที่มีความมั่นคงสูง โดยล่าสุดได้เตรียมเปิดจำหน่ายกองทุนใหม่อีก 4 รุ่น ซึ่งจะเสนอขายพร้อมกันในวันที่ 11-17 พ.ค.นี้ โดยมีมูลค่ากองทุนละ 1,000 ล้านบาท  สามารถลงทุนขั้นต่ำ 10,000 บาท แบ่งเป็นการลงทุนในพันธบัตรรัฐบาลไทย 2 รุ่น ได้แก่ กองทุนเปิดไทยพาณิชย์พันธบัตรรัฐบาล 6M58 อายุ 6 เดือน ให้ผลตอบแทนประมาณ 1.00% กองทุนเปิดไทยพาณิชย์พันธบัตรรัฐบาล 12M32   อายุ 12 เดือน ให้ผลตอบแทนประมาณ 1.20%  
ส่วนอีก 2 กองทุนจะเสนอทางเลือกในการกระจายความเสี่ยงไปยังต่างประเทศ โดยจะลงทุนในพันธบัตรรัฐบาลเกาหลีใต้เต็มจำนวน   ได้แก่ กองทุนเปิดไทยพาณิชย์ ฟอร์เรน โนท 10M6  อายุ 10 เดือน ให้ผลตอบแทนประมาณ 1.35% และ  กองทุนเปิดไทยพาณิชย์ ฟอร์เรน โนท 1Y41 อายุโครงการประมาณ 1 ปี ให้ผลตอบแทนประมาณ 1.50%  โดยทั้ง 2 กองทุนมีการป้องกันความเสี่ยงจากอัตราแลกเปลี่ยนเรียบร้อยแล้ว 
นอกจากนี้  บริษัทฯ ยังได้เตรียมจ่ายเงินปันผลกองทุนรวมอสังหาริมทรัพย์ภายใต้การบริหารของบริษัท สำหรับผลการดำเนินงานระหว่างวันที่ 1 ม.ค.2553  ถึงวันที่ 31 มี.ค.2553 จำนวน 2 กองทุน   คือ กองทุนรวมสิทธิการเช่าอสังหาริมทรัพย์ CPN รีเทล โกรท (CPNRF) ในอัตรา 0.2450  บาทต่อหน่วย  โดยกำหนดปิดสมุดทะเบียนพักการโอนหน่วยลงทุนในวันที่  24 พ.ค.2553 และกำหนดจ่ายเงินปันผลในวันที่  14 มิ.ย.2553 ส่วนกองทุนอสังหาริมทรัพย์ ควอลิตี้เฮ้าส์  (QHPF) จะจ่ายเงินปันผลในอัตรา 0.186 บาทต่อหน่วย กำหนดปิดสมุดทะเบียนพักการโอนหน่วยลงทุนเพื่อสิทธิในการรับเงินปันผล วันที่ 24 พ.ค.2553 และจะจ่ายเงินปันผลในวันที่ 4 มิ.ย.2553  
"กองทุนอสังหาฯ ถือเป็นทางเลือกที่ดีในการกระจายความเสี่ยงและให้ผลตอบแทนในระดับที่น่าพอใจ  ซึ่งกอง CPNRF และ QHPF ก็ยังไม่ได้รับผลกระทบจากสถานการณ์ทางการเมืองแต่อย่างใด เนื่องจากกองทุน CPNRF เป็นการลงทุนในศูนย์การค้าเซ็นทรัลพลาซา พระราม 2 ,พระราม 3 และ ปิ่นเกล้า ซึ่งทั้ง 3 สาขากลับได้รับปัจจัยเชิงบวกจากลูกค้าที่เข้ามาใช้บริการเพิ่มมากขึ้น อันเป็นสาเหตุมาจากการปิดศูนย์การค้าย่านราชประสงค์ อีกทั้งอาคาร Q House เองก็เป็นอาคารสำนักงานให้เช่าซึ่งทำสัญญาเช่าระยะยาว และมีการต่อสัญญาทุกๆ 3 ปี   และตั้งแต่มีการชุมนุมมาตลอด 2 เดือนก็ยังสามารถเข้าออกอาคารได้ตามปกติ จึงยังไม่มีผู้เช่ารายใดได้รับผลกระทบดังกล่าว  จึงทำให้มั่นใจได้ว่าทั้ง 2 กองทุนจะไม่ได้รับผลกระทบด้านรายได้จากผู้เช่าแต่อย่างใด"นางโชติกา กล่าว